Regter roskam Nigeriese pastoor se vrouTaiwo Omotoso in die hof. Foto: ANA. Die Nigeriese pastoor wat tereg staan op aanklagte van mensehandel, verkragting, seksuele aanranding, en swendelary, se vrou is Dinsdag in die Port Elizabeth‑hooggeregshof deur regter Mandela Makaula aangespreek. Timothy Omotoso se vrou, Taiwo, is aangespreek omdat sy opmerkings en handgebare gemaak het terwyl een van die staat se getuies, Cheryl Zondi, getuig het. “Jy wat tussen daai twee mans sit, staan op! Hou asseblief op om opmerkings en handgebare te maak terwyl die getuie getuig,” het Makaula gesê. Die vrou het haar hand skaam opgesteek terwyl Makaula met haar gepraat het. Taiwo is tydens die verhoor deurentyd gesien waar sy lag of glimlag tydens Zondi se getuienis. Makaula het weereens koppe gestamp met Peter Daubermann, vir die verdediging, oor sy ondervraging van die getuie. Daubermann het herhaaldelik vir Zondi gevra hoekom sy nooit vir Omotoso gesê het om op te hou om haar seksueel aan te rand en te verkrag nie. Die pastoor staan tereg op 63 aanklagte waaronder mensehandel, verkragting, seksuele aanranding, rampokkery en sameswering om ŉ ander persoon by te staan om seksuele aanranding te pleeg. Lusanda Sulani en Zukiswa Sitho, Omotoso se medebeskuldigdes, word daarvan beskuldig dat hulle landwyd meisies gewerf het vir die doeleindes van seksuele misbruik. Hy het na bewering meer as 30 meisies en vroue van verskillende gemeentes van sy kerk na ŉ huis in Umhlanga gebring waar hy hulle glo seksueel misbruik het. Die verhoor duur voort.